Esbjerg: Nervøsiteten for Hugos liv og skæbne stiger hos familien Schmidt i Esbjerg. Hugo er halvandet år, lidt sky og rød og sort.

Hugo er en langhåret dværggravhund, og det er nu ti dage siden, han løb hjemmefra.

- Han er heldigvis set flere gange. Og det er vi glade for, for så ved vi, at han er nogenlunde rask, og at han ikke ligger og lider, siger en bekymret Pia Schmidt, ejer af Hugo.

Hunden er senest set på Oksvangsvej ved Andrup mandag den 1. juli.

Den lille hund blev ramt af en bil mandag den 24. juni på Forum Hovedvej mellem Esbjerg og Varde. Efter påkørslen løb han ind på Astrupvej, men da Pia og hendes datter Camilla kom til stedet, var han væk.

- Hugo var løbet over gårdspladsen ved en stor gård ved Astrupvej og forsvandt derfra. Men at han løber, er da et godt tegn på, at han ikke har været under bilens hjul. Ellers kunne han være gået til, siger Pia Schmidt.